Стала добрай традыцыяй запрашаць на свята літаратараў, музыкантаў, знакамітых людзей горада і раёна. Не стала выключэннем і гэтае свята кнігі. Да дзяцей, як і ў мінулы год, завітаў наш зямляк, пісьменнік і публіцыст, гумарыст і казачнік член Саюза пісьменнікаў Беларусі Аркадзь Трафімавіч Жураўлёў. Пісьменнік расказаў пра сваё пасляваеннае дзяцінства, самага роднага чалавека – маму, што выгадавала чацвёра дзяцей, свае школьныя гады, юнацтва, гады вучобы ў БДУ на факультэце журналістыкі, першыя публікацыі. Асабліва цёпла распавёў пра родны куток сінявокай Беларусі – вёску Гарані, возера Свір, Смаргоншчыну. А.Жураўлёў выдаў зборнікі выбраных твораў — гумару “Апалонік для дырэктара” і кнігу прозы “Я жадаю вам дабра…” Як пісаў тыднёвік “ЛіМ”(№2 за 2007 год):”Калі знаёмства з гумарам аўтара для беларускага чытача асаблівай навіны не ўяўляе (А.Жураўлёў цягам многіх год выступае ў часопісе “Вожык”), то арыгінальная лірычная міні-проза і эсэ ў жанры нон-фікшн, думаецца, змусяць уважлівага чытача зацікавіцца літаратарам з маладзечна. Магчыма каму падасца, што ў кніжцы замнога свайго, вузкага, сямейнага, аднак, гэтыя сумненні развейваюцца пасля яе прачытання, бо геграфія і гісторыя дзей і герояў кніжкі сягае шырэй уласнага аўтарскага жыцця”. І мы, яго землякі, з задавальненнем чытаем творы “Непераможная мелодыя” у часопісе “Полымя”, якую крытыка асабліва адзначыла як ”самым кранальным творам нумара, дзе па-свойму прафесійна аўтар здолеў перадаць, пераасэнсаваць псіхалогію чалавека на вайне, што зрабіла твор цікавым і прыцягальным, які можна ставіць у адзін рад з вядомымі творамі ваеннай тэматыкі”.